ไบเดนแถลงนโยบายประจำปี 'SOTU' เน้นย้ำความท้าทายของสหรัฐฯ ในและนอกประเทศ 
A hopeful vision for America and tough words for autocrats mark Biden's first historic address
ประธานาธิบดีสหรัฐฯ โจ ไบเดน กล่าวคำแถลงนโยบายประจำปีต่อที่ประชุมร่วมของรัฐสภาสหรัฐฯ หรือ State Of The Union (SOTU) ครั้งแรกในฐานะประธานาธิบดี ในคืนวันอังคาร (1 มี.ค.) โดยใช้ถ้อยคำที่แข็งกร้าวต่อศัตรูของอเมริกา และยกย่องประชาชนอเมริกันที่ร่วมฟันฝ่าช่วงเวลาที่ยากลำบาก ทั้งการระบาดของโควิด-19 ปัญหาเงินเฟ้อ และความแตกแยกทางการเมืองในประเทศ ประธานาธิบดีไบเดนก้าวเข้าห้องประชุมร่วมของรัฐสภาสหรัฐฯ โดยไม่สวมหน้ากาก ท่ามกลางเสียงปรบมือกึกก้อง หลังจากที่การแถลงเมื่อปีที่แล้วต้องยกเลิกไปเพราะการระบาดใหญ่ของโคโรนาไวรัส "ปีที่แล้วโควิดทำให้เราต้องแยกกัน แต่ปีนี้เรากลับมารวมกันได้อีกครั้ง" ปธน.ไบเดนกล่าว บรรดาสมาชิกรัฐสภาสหรัฐฯ และผู้ร่วมงานแถลงต่างโบกธงชาติยูเครนผืนเล็ก หลายคนติดรูปธงชาติบนเสื้อ เพื่อแสดงการสนับสนุนยูเครนจากการรุกรานของรัสเซีย โดยประธานาธิบดีไบเดนเริ่มกล่าวถึงความขัดแย้งระหว่างรัสเซียกับยูเครน พร้อมประกาศว่าตนได้สั่งห้ามเครื่องบินรัสเซียบินผ่านน่านฟ้าของสหรัฐฯ แล้ว ผู้นำสหรัฐฯ กล่าวว่า ปธน.ไบเดน กล่าวยกย่องชาวยูเครนที่ปกป้องประเทศจากกองทัพรัสเซีย และเน้นย้ำว่าอเมริกาจะยืนหยัดเคียงข้างยูเครนเพื่อต่อต้านเผด็จการ ไบเดนกล่าวว่า ปูตินประเมินความเป็นพันธมิตรของโลกเสรีต่ำเกินไป และรัสเซียจะต้องถูกโดดเดี่ยวจากประชาคมโลกมากกว่าที่เคยเป็นมา ด้วยมาตรการลงโทษจากชาติตะวันตกที่จะส่งผลกระทบต่อรัสเซียในทุกด้าน ทั้งการเงิน การลงทุน เศรษฐกิจ ปธน.ไบเดน ยกย่องผลงานของพันธมิตรชาติตะวันตกที่ช่วยติดอาวุธให้กองทัพยูเครนและออกมาตรการลงโทษทางเศรษฐกิจแก่รัสเซีย และยืนยันว่าจะปกป้องประเทศสมาชิกองค์การนาโต้ทุกประเทศจากการรุกรานของรัสเซีย นอกจากนั้นผู้นำสหรัฐฯ ยังกล่าวถึงการฟื้นตัวของอเมริกาจากการระบาดของโควิด-19 ในช่วงสองปีที่ผ่านมา และความสำเร็จของกฎหมาย American Rescue Act ที่ช่วยฟื้นฟูวิถีชีวิตของผู้คนให้กลับคืนมา ช่วยสร้างงาน 6.5 ล้านตำแหน่งเมื่อปีที่แล้ว ทำให้เศรษฐกิจโต 5.7% สำหรับประเด็นการฟื้นฟูเศรษฐกิจ ประธานาธิบดีไบเดนมุ่งเน้นที่แผน 4 ขั้น คือ การเพิ่มกำลังการผลิตของสหรัฐฯ และสร้างความแข็งแกร่งในห่วงโซ่อุปทาน, การแก้ปัญหาเงินเฟ้อ, การสนับสนุนให้เกิดการแข่งขันอย่างเท่าเทียมเพื่อปกป้องธุรกิจขนาดย่อม และการกำจัดอุปสรรคในการสร้างงานที่มีรายได้สูง อย่างไรก็ตาม การประกาศแผนเศรษฐกิจของไบเดนบางช่วงถูกโห่ใส่โดยสมาชิกพรรครีพับลิกันในรัฐสภาที่ต่อต้านกฎหมาย American Rescue Plan ดังกล่าว ประธานาธิบดีไบเดนกล่าวว่า แนวคิดในการแก้ปัญหาเงินเฟ้อคือ ลดต้นทุนการผลิตซึ่งไม่ใช่ลดค่าแรง แต่เป็นการย้ายฐานการผลิตสินค้าในต่างประเทศกลับมาที่อเมริกา การสร้างและปรับปรุงโครงสร้างพื้นฐานทางเศรษฐกิจ พัฒนาเทคโนโลยีและนวัตกรรม เพื่อสร้างงานในอเมริกาพร้อมไปกับการลดการพึ่งพาต่างชาติ ตามธรรมเนียมแล้ว ในการแถลงแสดงนโยบายของประธานาธิบดีสหรัฐฯ ทุกครั้งจะมีการเชิญแขกพิเศษที่สะท้อนความเป็นอเมริกันมาร่วมงานด้วย โดยในปีนี้ สุภาพสตรีหมายเลขหนึ่งของสหรัฐฯ จิล ไบเดน ได้เชิญชาวอเมริกัน 8 คน ซึ่งทางทำเนียบขาวระบุว่าเป็นตัวแทนของสิ่งที่ประธานาธิบดีไบเดนต้องการจะกล่าวถึง